Karen Hækkerup (S), 2009-04-02:
B 99, som er fremsat af De Radikale, er et helt igennem et rigtig fornuftigt og godt beslutningsforslag.
Socialdemokraterne kan selvfølgelig bakke op om intentionerne og også viljen, der ligger i det, som er skrevet.
Vi er meget enige i alle tre ting, der bliver peget på, nemlig at indsatsen under afsoning, særlig uddannelse, opkvalificering og jobtræning skal gøres bedre; at der er behov for at gøre meget mere ved udslusningen; og at indsatsen for beskæftigelse eller uddannelse efter endt afsoning også skal være bedre.
Socialdemokraterne kan således bakke op om forslaget, men vi har også nogle ting, vi synes at man - når vi nu har debatten her i salen - burde tage med ind i overvejelserne, ting, som måske ville kunne gøre det endnu bedre, så man altså sørger for, at den straf, vi i dag tildeler dømte ved vores domstole, bliver en straf, der virker.
Jeg tror, alle er enige om, at når vi straffer forbrydere, gør vi det også for at sikre os, at når man får fat i dem i Kriminalforsorgen, så er det med et ønske om, at der derigennem bliver mulighed for at påvirke de dømte til at kunne indse, at en kriminel løbebane ikke er særlig hensigtsmæssig.
Men det gælder selvfølgelig også om, at man skal give de kriminelle muligheder for at kunne vende tilbage til et liv, hvor de ikke skal ernære sig ved kriminalitet.
Jeg tror, vi alle sammen kan læse i statistikkerne, hvem det er, der kommer i vores fængsler.
Typer som Stein Bagger er de færreste.
Derfor skal man selvfølgelig have ekstremt fokus på, hvad det er for nogle mennesker, der kommer ind i vores fængsler; hvad det er for en situation, de står i; hvad de kan; hvilke problemer de har, og hvilket potentiale der er i dem.
Jeg tror, at det er de færreste børn, som vokser op med drømmen om at blive hårdkogt kriminel.
De fleste vil i virkeligheden nok gerne bare have et job, et lykkeligt familieliv og i det hele taget være rimelig almindelig.
Alligevel er der nogle, der rammer ved siden af, og som af den ene eller den anden eller den tredje grund havner i kriminalitet.
Når man så først er havnet i kriminalitet når det er gået galt og man kommer i fængsel - så er der i dag i de fængsler, man kommer ind i, meget dårlige betingelser for i virkeligheden at kunne få mulighed for at ernære sig ved noget andet end kriminalitet, når man kommer ud igen.
Jeg anerkender, at der bliver gjort et stort stykke arbejde i Kriminalforsorgen, og jeg anerkender også alle de forsøg og initiativer, som ministeren gerne ville fremhæve.
Der er mange gode ting, men jeg er også enig med De Radikale i, at regeringen mangler strategi.
Jeg tror, man mangler et fokus på, hvad det præcis er, man gerne vil, og man mangler en vilje til at lave nogle strukturer, der gør, at man får endnu mere fat i de folk, der sidder inde, og som har fået en dom.
Fra Socialdemokraternes side kunne vi godt tænke os at foreslå, at man laver nogle strukturer, som er anderledes, det vil sige, at man laver nogle incitamenter for den dømte, men også for kommunen, som den dømte bor i, hvor man kan lave nogle tryghedskorps og nogle kontrakter med den indsatte, som kommer ud, altså en aftale, der er realistisk.
Den dømte skal forpligte sig til både at have taget stilling til situationen omkring uddannelse og job, bolig, eventuel behandling eller social træning.
Mange bliver i dag løsladt til gaden med et par hundrede kroner på lommen, og så er det altså svært at finde på noget andet end den gamle kriminelle løbebane.
Vi vil gerne have, at der skal være langt bedre muligheder for dømte, som kan komme ud i samfundet, og som kan leve et liv uden kriminalitet.
Og der ser vi altså, at der er behov for et bedre samarbejde mellem kommunerne og Kriminalforsorgen.
Vi ønsker, at der skal laves nogle fremtidskontrakter og ekspertkorps, hvor både kommuner og retsvæsen, Kriminalforsorgen, socialrådgivere, psykologer og ansatte i fængslerne kan bidrage.